Hannes Finsen

Hannes Kristján Steingrímur Finsen (1828–1892) var en islandsk embetsmann.

Han kom fra en embetsmannsfamilie på Island, som da var en del av det danske riket. Han var sønn av Ólafur Hannesson Finsen, som var sysselmann og senere stiftamtmann på Island, og sønnesønn av Hannes Finsson, biskop i Skálholt.

Han tok juridisk embetseksamen ved Københavns Universitet i 1856.

I 1858 ble Finsen utnevnt til landfogd (politimester og skatteoppkrever) på Færøyene, og i 1871 ble han amtmann på Færøyene. Han hadde tidligere vært konstituert i embetet fra 1861 til 1862. Finsen ble valgt inn på Lagtinget fra Suðurstreymoy i 1869, men som amtmann ble han selvskreven som tingets møteleder. Historiker Hans Jacob Debes beskrev Finsen som stillfaren og godt likt.

Finsen flyttet fra Færøyene da han i 1884 ble utnevnt til stiftsamtmann i Ribe amt. Han satt i embetet frem til sin død i 1892.

Han giftet seg med Johanne Formann, og da hun døde, giftet han seg på nytt med hennes kusine Birgitte Kirstine Formann. Han ble far til i alt ti barn, deriblant nobelprisvinneren Niels Ryberg Finsen.

Hannes Finsen ble utnevnt til kommandør av 2. grad av Dannebrogordenen i 1890 og tildelt Dannebrogmennenes hederstegn i 1883. Han ble utnevnt til kanselliråd, men frasa seg tittelen.

 Referanser 

Kategori:Amtmenn på Færøyene
Kategori:Færøyske lagtingsmedlemmer
Hannes Finsen
Kategori:Alumni fra Københavns Universitet
Kategori:Kommandører av Dannebrogordenen
Hannes Finsen
Kategori:Portal:Færøyene/artikler